《壶中天 题高茶庵《茶梦庵词》》
清代·赵我佩

苔痕晕碧，悄无人院落，帘垂风静。竹榻茶烟凉似水，曲曲瓶笙静听。

丽句敲金，新词漱玉，眷属神仙并。清闲赌战，一瓯同试香茗。

争羡画壁旗亭，双鬟妍唱，妙谱红牙订。半枕梨云幽梦熟，谁把诗魂唤醒。

消渴文园，伤春杜牧，不赐头纲饼。归来倦鹤，雪衣飞破花影。

作者简介：赵我佩，字君兰，仁和人，赵庆熺女，□砺轩室。